Source: https://www.najpravo.sk/clanky/narodna-rada-bude-opat-rozhodovat-o-zmenach-v-trestnom-zakone.html
Timestamp: 2019-11-17 12:20:43+00:00
Document Index: 15729485

Matched Legal Cases: ['§ 87', '§ 179', '§ 201', '§ 208', '§ 368', '§ 87', '§ 87', '§ 179', '§ 199', '§ 200', '§ 87', '§ 199', '§ 200', '§ 140', '§ 140', '§ 419', '§ 140', '§ 140']

Národná rada bude opäť rozhodovať o zmenách v Trestnom zákone | Články | Najprávo.sk - najlepší právny poradca
3.9. 2017, 10:59 | najpravo.sk
Pred pár dňami sme vás na stránkach portálu najprávo.sk informovali o tom, že v rámci novely Obchodného zákonníka, ktorú schválila vláda a ktorú ešte čaká rokovanie v Národnej rade SR sa má v II. bode tohto zákona novelizovať aj Trestný zákon. Účelom navrhovaného doplnenia Trestného zákona je zavedenie skutkovej podstaty nového trestného činu – nekalá likvidácia, ktorý ma postihovať normami trestného práva tzv. biele kone, ako aj osoby participujúce na konaní v súvislosti s prevádzaním majetkovej účasti na právnických osobách na biele kone. Účinnosť sa navrhuje od 1. januára 2018. Článok si prečítajte TU (KLIKNITE)
Aj ďalším zákonom z dielne Ministerstva spravodlivosti SR, ktorý sa už nachádza na pôde Národnej rady SR sa plánuje meniť základný kódex trestného hmotného práva. Ide o vládny návrh zákona o obetiach trestných činov a o zmene a doplnení niektorých zákonov. Účinnosť zmien je taktiež navrhovaná od 1. januára 2018. Pozrime sa na navrhované zmeny:
1. Predĺženie doby premlčania trestného stíhania vybraných trestných činov
Súčasné znenie § 87 ods. 5 Trestného zákona
Trestné stíhanie sa premlčí najskôr tri roky potom, čo osoba, na ktorej bol spáchaný trestný čin obchodovania s ľuďmi podľa § 179, trestný čin sexuálneho zneužívania podľa § 201 až 202, trestný čin týrania blízkej osoby a zverenej osoby podľa § 208 a trestný čin výroby detskej pornografie podľa § 368, dovŕšila osemnásty rok svojho veku.
Navrhované zmeny v ustanovení § 87 ods. 5:
V § 87 ods. 5 sa slová „tri roky“ majú s účinnosťou od 1. januára 2018 nahradiť slovami „pätnásť rokov“ a za slová „podľa § 179“ sa majú vložiť slová „trestný čin znásilnenia podľa § 199, trestný čin sexuálneho násilia podľa § 200,“.
Odôvodnenie zmien
Cieľom navrhovanej úpravy je predĺžiť dobu, v ktorej sa premlčuje trestné stíhanie vybraných trestných činov uvedených v § 87 ods. 5 z 3 rokov na 15 rokov, pričom zároveň dochádza k rozšíreniu katalógu týchto trestných činov aj na trestný čin znásilnenia podľa § 199 a trestný čin sexuálneho zneužívania podľa § 200. Objektom týchto trestných činov je často dieťa. Aplikačná prax poukázala na skutočnosť, že obete týchto trestných činov sa často odhodlajú k nahláseniu takýchto trestných činov až po uplynutí terajšej premlčacej doby. Preto veľa obetí zostáva bez akéhokoľvek zadosťučinenia a páchatelia zostávajú nepotrestaní a pokračujú v páchaní trestnej činnosti.
2. Osobitný motív
V ustanovení § 140 Trestného zákona nachádzame v rámci výkladu osobitných kvalifikačných pojmov definíciu tzv. osobitného motívu.
Podľa § 140 Trestného zákona sa osobitným motívom sa rozumie spáchanie trestného činu
d) v úmysle spáchať trestný čin terorizmu a niektorých foriem účasti na terorizme podľa § 419,
e) z nenávisti voči skupine osôb alebo jednotlivcovi pre ich skutočnú alebo domnelú príslušnosť k niektorej rase, národu, národnosti, etnickej skupine, pre ich skutočný alebo domnelý pôvod, farbu pleti, sexuálnu orientáciu, politické presvedčenie alebo náboženské vyznanie, alebo
Navrhovaná zmena v ustanovení § 140:
Odôvodnenie zmeny
V § 140 sa formulačne upravuje písmeno e), ktorého znenie sa dopĺňa v súlade so záväzkami Slovenskej republiky vyplývajúcimi zo smernice Európskeho parlamentu a Rady 2012/29/EÚ z 25. októbra 2012, ktorou sa stanovujú minimálne normy v oblasti práv, podpory a ochrany obetí trestných činov odkazom na „pohlavie“.
Znenie právnych predpisov: ASPI - Autorizovaný systém právnych informácií
exekúcia dovolanie dokazovanie ochrana osobnosti náhrada škody spotrebiteľ vedľajší účastník judikatúra oslobodenie od súdnych poplatkov náhrada trov konania premlčanie mediácia odvolanie bezpodielové spoluvlastníctvo manželov dedenie rekodifikácia podielové spoluvlastníctvo trovy konania úroky z omeškania súdne poplatky